Vaid positiivne side ja  emotsioonid toovad noori koju tagasi. Seepärast peamegi vaatama, et me ei oleks kahepalgelised ja oma igapäevase tegevusega ise oma mõtetele vastu ei töötaks, nagu ka tihti juhtub. Kui soovime oma lastele head, siis utsitame neid õppima, et nad ülikooli saaksid ning hea töökoha leiaksid. Aga kui palju nendest töökohtadest asub siin, Põlvamaal? Kui eeldada, et kõik head töökohad on kusagil mujal ning edukas saab olla Tallinnas või Tartus, siis ei saa samal ajal kurta, et maakond jookseb tühjaks ja noored ei taha  siia tagasi tulla. On oluline jälgida, et me ei töötaks iseenda mõtetele vastu. Teie olete oma positiivse panuse andnud ja tänud teile selle eest, et olete näidanud - edukas saab olla siinsamas ja teha tuleb seda, mis enesest sõltub.